ALL รูดต่อ 10% โบรกแนะ “ขาย” หลังเบี้ยวจ่าย “ดอกเบี้ยหุ้นกู้” ชี้ผลงานไร้แววฟื้น
ALL ไหลต่อกว่า 10% นักลงทุนเทขายต่อเนื่องหลังแจ้งผิดนัดชำระดอกเบี้ยหุ้นกู้ ฟากโบรกฯปรับคำแนะนำ “ขาย” มองผลงานไม่มีสัญญาณฟื้นตัวกลับอย่างชัดเจน คาดผลงานปี 65 ยังขาดทุนต่อเนื่อง
ALL ไหลต่อกว่า 10% นักลงทุนเทขายต่อเนื่องหลังแจ้งผิดนัดชำระดอกเบี้ยหุ้นกู้ ฟากโบรกฯปรับคำแนะนำ “ขาย” มองผลงานไม่มีสัญญาณฟื้นตัวกลับอย่างชัดเจน คาดผลงานปี 65 ยังขาดทุนต่อเนื่อง
5 ม.ค. 2566

ผู้สื่อข่าวรายงานว่า วันนี้ (5 ม.ค.66) ราคาหุ้น บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL ณ เวลา 10:35 น. อยู่ที่ระดับ 0.26 บาท ลบ 0.03 บาท หรือ 10.34% สูงสุดที่ระดับ 0.28 บาท ต่ำสุดที่ระดับ 0.25 บาท ด้วยมูลค่าการซื้อขาย 8.27 ล้านบาท

โดยราคาหุ้น ALL ยังปรับตัวลดลงอย่างต่อเนื่องหลังแจ้งการผิดนัดชำระดอกเบี้ยงวดที่ 5 ในวันที่ 3 ม.ค. 66 ของหุ้นกู้มีประกันของบริษัทครั้งที่ 3/2564 ครบกำหนดไถ่ถอน เม.ย. 67 หุ้นกู้รุ่น (ALL244A)  คิดเป็นจำนวนดอกเบี้ยที่ผิดนัดชำระจำนวน 10,651,495.04 บาท เนื่องจากบริษัทขาดสภาพคล่อง ทำให้มีกระแสเงินสดไม่เพียงพอ
ด้านนักวิเคราะห์หลักทรัพย์แห่งหนึ่ง มองการผิดนัดชำระดอกเบี้ยหุ้นกู้ของ ALL จากการขาดสภาพคล่อง คาดว่าจะเป็นผลมาจากธุรกิจยังคงมีผลขาดทุนต่อเนื่อง และยังไม่เห็นแนวโน้มการฟื้นตัวกลับมาชัดเจน แม้ว่าบริษัทจะมีการประกาศแผนปรับโครงสร้างธุรกิจใหม่เพิ่มเข้ามาในปีที่ผ่านมา แต่ยังไม่เห็นความชัดเจนของธุรกิจใหม่ที่จะเริ่มดำเนินการ
ขณะที่ธุรกิจธุรกิจหลักของบริษัท คือ ธุรกิจอสังหาริมทรัพย์เพื่อขายนั้นในปี 65 ไม่มีโครงการใหม่ที่โอนเข้ามาสร้างรายได้ให้กับบริษัท โดยเฉพาะในช่วงปลายปี จากเดิมจะมีการโอนโครงการ The Excel รัชดา 18 แต่การก่อสร้างล่าช้า ทำให้เลื่อนออกไปเป็นปี 66 ปีก่อนจึงมีเพียงการขายโครงการเดิมในสต็อกเท่านั้น ส่งผลให้ผลการดำเนินงานในปี 65 คาดว่าจะยังเห็นผลขาดทุนต่อเนื่อง และยอดโอนทำได้ไม่มาก และปัจจุบันเหลือสต็อกโครงการที่เหลือขายไม่มาก
ส่วนในปีนี้ยังต้องติดตามว่าโครงการใหม่ที่จะโอนเข้ามาจะสามารถสร้างรายได้เข้ามาให้กับบริษัทได้เป็นอย่างไร ซึ่งจะมีคอนโดมิเนียมใหม่ที่จะโอนในปีนี้ 2 โครงการ และจะมีการเปิดขายโครงการแนวราบใหม่อีก 1 โครงการ
สำหรับราคาหุ้น ALL ช่วงที่ผ่านมาสะท้อนปัจจัยลบการดำเนินงานยังไม่ฟื้นตัวกลับมาอย่างชัดเจน และรอพัฒนาการใหม่ๆที่มาจากธุรกิจใหม่ของบริษัท และปัจจัยจากการผิดนัดชำระดอกเบี้ยหุ้นกู้อาจจะกระทบต่อความเชื่อมั่นบริษัท ดังนั้น ปรับคำแนะนำเป็น “ขาย” จากเดิมแนะ”ถือ” รอความชัดเจนของการเดินหน้าธุรกิจเพื่อสร้างการฟื้นตัวกลับมาชัดเจนอีกครั้ง